**Дзеепрыслоўе**

**Дзеепрыслоўе** – нязменная форма дзеяслова, што называе дадатковае дзеянне для паяснення асноўнага дзеяння, выражанага дзеясловам-выказнікам.

Дзеепрыслоўе – дастаткова маладая часціна мовы, якая аб’ядноўвае як рысы дзеяслова, так і прыслоўя. Адсюль і сама назва. Ад дзеяслова, ад якога яно, уласна кажучы, і ўтвараецца, дзеепрыслоўе атрымала такая катэгорыі, як трыванне, спалучанае з часам, пераходнасць/непераходнасць, зваротнасць/незваротнасць. Дзепрыслоўе не змяняецца і прымыкае да дзеяслова, паясняючы яго, як прыслоўе.

**Дзеепрыслоўе незакончанага трывання (*што робячы?*)** заўсёды ўтвараецца ад дзеясловаў незакончанага трывання (што рабіць?) пры дапамозе суфіксаў -***учы/-ючы*** (для 1 спражэння) і ***–ачы/-ячы*** (для 2 спражэння):

*Несці* (што рабіць? 1 спр.) → *несучы* (што робячы?)

*Браць* (што рабіць? 1 спр.) → *беручы* (што робячы?)

*Хадзіць* (што рабіць? 2 спр.) → *ходзячы* (што робячы?)

*Насіць* (што рабіць? 2 спр.) → *носячы* (што робячы?)

Не блытаць з формамі дзеепрыслоўя у рускай мове, якія заканчваюцца на суфікс –*а/-я* (*читая – чытаючы, неся – несучы, беря – беручы, делая – робячы, глядя – гледзячы*).

Варта памятаць, што ў дзеепрыслоўях на ***–учы/-ючы***, -***ачы/-ячы*** месца націску залежыць ад таго, на які склад падае націск у дзеяслове, ад якога гэтае дзеепрыслоўе ўтворана: *чыта́ю – чыта́ючы,* але *нясу́ – несучы́, бяру́ – беручы́.*

**Дзеепрыслоўе закончанага трывання (што зрабіўшы?)** утвараецца ад дзеяслова закончанага трывання (што зрабіць?) пры дапамозе суфіксаў –***ўшы*** (пасля галосных) і –***шы*** (пасля зычных):

*Напіцца* (што зрабіць?) → *напіўшыся* (што зрабіўшы?)

*Схавацца* (што зрабіць?) → *схаваўшыся* (што зрабіўшы?)

*Прынесці* (што зрабіць?) → *прынёсшы* (што зрабіўшы?)

*Збегчы* (што зрабіць?) → *збегшы* (што зрабіўшы?)

**Увага**: Ад аднаго дзяслова можа быць утворана не больш за адно дзеепрыслоўе адпаведнага трывання!

Калі ў інфінітыве дзеяслоў закончанага трывання мае суфікс ***–ну***-, то ў дзеепрыслоўі ён выпадае, як у прошлым часе дзеяслова, ад якога ён утвораны: *высахнуць → высахшы*.

Пры **ўжыванні** дзеепрыслоўяў трэба памятаць, што асноўнае дзеянне (выражанае дзеясловам-выказнікам) і дадатковае дзеянне (выражанае дзеепрыслоўем) заўсёды павінна адносіцца да адной і той жа асобы/прадмета (суб’екта дзеяння):

*Большасць асудзіла аўтара, нават не прачытаўшы ягоны раман.*

**Парушэннем** з’яўляецца ўжыванне дзеепрыслоўя, якое адносіцца да іншага, чем дзеяслоў, суб’екта:

*Пад’язджаючы да станцыі, з мяне зляцеў капялюш.*

У такім выпадку, каб выправіць памылку, трэба, напрыклад, трансфармаваць дзеепрыслоўны зварот у даданы сказ або ў канструкцыю з аддзеяслоўным назоўнікам:

*Калі я пад’язджаў да станцыі, з мяне зляцеў капялюш.*

*На пад’ездзе да станцыі з мяне зляцеў капялюш.*

Памылковым таксама з’яўляецца ўжыванне дзеепрыслоўя ў безасабовых сказах:

*Вярнуўшыся дахаты, на дварэ задажджыла.*

У такім выпадку трэба выкарыстоўваць даданую канструкцыю:

*Пасля таго як я вярнуўся дахаты, на дварэ задажджыла.*

Аднак дзеепрыслоўе можа ўжывацца, калі ў безасабовым сказе ўжываюцца мадальныя словы кшталту *можна, нельга, трэба, варта, добра* і г.д. у спалучэнні з інфінітывам:

*Можна доўга хадзіць па базары, так нічога не выбраўшы.*

У абагульнена-асабовых сказах, дзе фізічна дзейнік адсутнічае, але маецца на ўвазе (у такім выпадку можна падставіць *ты*), ужыванне дзеепрыслоўя не парушае норму, паколькі адносіцца да таго самага суб’екта, што і дзеяслоў:

*Не хваліся сеўшы, а хваліся з’еўшы.*

**Заданні**

**Ад наступных дзеясловаў утварыць дзеепрыслоўі:**

Узяць – узяўшы

Пісаць – пішучы

Піць – п’ючы́

Зжаць – зжаўшы

Уцячы – уцёкшы

Развітвацца – развітваючыся

Ліць – льючы́

Купіць – купіўшы

Купляць – купляючы

Замазаць – замазаўшы

Зберагчы – збярогшы

Узгадваць – узгадваючы

Намокнуць – намокшы

Бачыць – бачачы

Хадзіць – ходзячы

Жаць – жнучы́

**Знайсці памылкі ва ўжыванні дзеепрыслоўяў і выправіць:**

1. Прачытаўшы верш, адчуваецца замілаванне да роднага кутка. – Прачытаўшы верш, адчуваеш замілаванне да роднага кутка.
2. Скончыўшы працаваць, было ўжо позна. – Калі мы скончылі працаваць, было ўжо позна. Скончыўшы працаваць, мы ўбачылі, што было ўжо позна.
3. Паглядзеўшы на блакітнае неба, мне ўяўляецца вясна. – Паглядзеўшы на блакітнае неба, я ўяўляю вясну. Калі я гляджу на блакітнае неба, то ўяўляю вясну.
4. Прыехаўшы туды, нас выбеглі сустракаць сабакі. – Калі мы прыехалі туды, нас выбеглі сустракаць сабакі.
5. Паглядзеўшы фільм, нешта змянілася ў май свядомасці. – Калі я паглядзеў фільм, нешта змянілася ў маёй свядомасці.
6. Вяртаючыся дахаты, трэба зайсці ў краму па малако. - правільна
7. Знайшоўшы неабходнае фінансаванне, дом працягвае будавацца трэстам. - Знайшоўшы неабходнае фінансаванне, трэст працягвае будаваць дом.
8. Прачытаўшы кнігу, пісьменнік стаў для мяне бліжэйшым. – Калі я прачытаў кнігу, пісьменнік стаў для мяне бліжэйшым.
9. Гледзячы на такую несправядлівасць, у мяне сэрца крывёю абліваецца. – Калі я гляджу на такую несправядлівасць, у мяне сэрца крывёю абліваецца.
10. Скончыўшы экскурсію, у рэстаране нас чакала вячэра. – Калі скончылася экскурсія, у рэстаране нас чакала вячэра. Па сканчэнні экскрсіі ў рэстаране нас чакала вячэра.
11. Увайшоўшы ў лес, сонца ўжо села. – Калі мы ўвайшлі ў лес, сонца ўжо села.
12. Папрацаваўшы тут год, бацьку перавялі на іншую пасаду. – Пасля таго, як бацька тут папрацаваў год, яго перавялі на іншую пасаду.
13. Абапіраючыся на сцверджанне самога аўтара, гэты твор быў напісаны ў пачатку 70-ых. - Абапіраючыся на сцверджанне самога аўтара, можна сказаць, што гэты твор быў напісаны ў пачатку 70-ых.